CELEX: 62021CN0401
Language: et
Date: 2021-06-29 00:00:00
Title: Kohtuasi C-401/21 P: Rumeenia 29. juunil 2021 esitatud apellatsioonkaebus Üldkohtu (kümnes koda laiendatud koosseisus) 14. aprilli 2021. aasta otsuse peale kohtuasjas T-543/19: Rumeenia versus komisjon

16.8.2021   
            
            
               ET
            
            
               Euroopa Liidu Teataja
            
            
               C 329/15
            
         
      Rumeenia 29. juunil 2021 esitatud apellatsioonkaebus Üldkohtu (kümnes koda laiendatud koosseisus) 14. aprilli 2021. aasta otsuse peale kohtuasjas T-543/19: Rumeenia versus komisjon
      (Kohtuasi C-401/21 P)
      (2021/C 329/18)
      Kohtumenetluse keel: rumeenia
      
         Pooled
      
      
         Apellant: Rumeenia (esindajad: E. Gane, L.-E. Baţagoi)
      
         Teine menetlusosaline: Euroopa Komisjon
      
         Apellandi nõuded
      
      
                  —
               
               
                  rahuldada apellatsioonkaebus, tühistada terves ulatuses Üldkohtu otsus kohtuasjas T-543/19, teha kohtuasjas T-543/19 uus otsus, rahuldades hagi, milles paluti tühistada osaliselt komisjoni otsus C(2019)4027(final) osas, kuna komisjon kohaldas rakenduskava esimese ja teise prioriteetse suuna suhtes kaasrahastamismäära 75 %, mitte 85 %,
                  või
               
            
                  —
               
               
                  rahuldada apellatsioonkaebus, tühistada terves ulatuses Üldkohtu otsus kohtuasjas T-543/19 ja saata asi tagasi Üldkohtule, kes asja uuesti lahendades rahuldaks tühistamishagi ja tühistaks osaliselt komisjoni otsuse C(2019)4027 (final), kuna komisjon kohaldas rakenduskava esimese ja teise prioriteetse suuna suhtes kaasrahastamismäära 75 %, mitte 85 %,
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Oma hagi põhjenduseks esitab Rumeenia kolm väidet:
      
                  A.
               
               
                  
                     Vääralt on tõlgendatud ja kohaldatud määruse nr 1303/2013 artikli 139 lõike 6 punkti a, koostoimes sama määruse artikli 137 lõike 1 punktidega a ja d ning lõikega 2, artikliga 131, artikli 135 lõikega 2 ning artikli 139 lõigetega 1, 2 ja 7
                  
                  Rumeenia on seisukohal, et Üldkohus pani toime mitu õigusnormi rikkumist seoses viimase vahemaksetaotluse eristamisega raamatupidamisaruannete heakskiitmisest, jättes selle viimase etapi rolli põhjendamatult tähelepanuta ja leides, et summa, mida sai taotleda, arvutamisel kohaldatav kaasrahastamismäär oli see, mis kehtis viimase vahemaksetaotluse esitamise päeval.
               
            
                  B.
               
               
                  
                     Vääralt on tõlgendatud ja kohaldatud aruandeaasta põhimõtet
                  
                  Rumeenia leiab, et Üldkohus on vääralt tõlgendatud ja kohaldatud aruandeaasta põhimõtet, kuna ta asus seisukohale, et majandusaasta jooksul tehtud ja raamatupidamisarvestuses kajastatud kuludele niisuguse kaasrahastamismäära kohaldamine, mis kehtestati alles pärast viimase vahemaksetaotluse esitamist, rikub seda põhimõtet.
               
            
                  C.
               
               
                  
                     Vääralt on tõlgendatud ja kohaldatud tagasiulatuva jõu puudumise põhimõtet
                  
                  Rumeenia hinnangul on Üldkohus vääralt tõlgendanud ja kohaldanud tagasiulatuva jõu puudumise põhimõtet, kui ta otsustas, et 12. detsembri 2018. aasta rakendusotsuses C(2018)8890 (final) kindlaks määratud kaasrahastamismäär ei ole kohaldatav kuludele, mida kanti majandusaastal 2017/2018, kuna Rumeenia õiguslik olukord oli juba tekkinud ajal, mil see kehtima hakkas, st 12. detsembril 2018, arvestades, et majandusaasta lõppes 30. juunil 2018 ja viimane vahemaksetaotlus esitati 6. juulil 2018.